แรงขายหุ้นบิ๊กแคป ฉุด SET ร่วง 10 จุด หลุดแนวรับสำคัญ 1,600
SET เช้ารูด 10 จุด หลังแรงขายหุ้นบิ๊กแคปต่อเนื่อง ทำให้หลุดแนวรับสำคัญ 1,600 อีกทั้งขาดปัจจัยบวกใหม่ และกังวลต่อแนวโน้มเงินเฟ้อสหรัฐที่ยังเร่งตัวในช่วงปลายปีและอาจลากยาวถึงปีหน้า รวมถึงสหรัฐอาจปรับขึ้นภาษีเงินได้นิติบุคคล
1 ต.ค. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 11.54 น. อยู่ที่ 1,595.44 จุด ลดลง 10.24 จุด หรือ 0.64% สูงสุดที่ 1,605.20 จุด ต่ำสุดที่ 1,593.32 จุด มูลค่าการซื้อขาย 36.06 หมื่นล้านบาท
บล.ฟินันเซีย ไซรัส ระบุในบทวิเคราะห์วันนี้ (1 ต.ค.2564) ว่า ตลาดวันนี้ประเมิน SET Index จะแกว่งตัว Sideways to Sideways Down โดยระหว่างวันอาจมีจังหวะหลุดแนวรับ 1,600 จุด ได้ โดยภาพรวมบรรยากาศการลงทุนยังขาดปัจจัยบวกใหม่ตลาดยังกังวลต่อแนวโน้มเงินเฟ้อสหรัฐฯที่ยังเร่งตัวในช่วงปลายปีและอาจลากยาวถึงปีหน้า อย่างไรก็ตามหากเริ่มเห็นสัญญาณปัญหาน้ำท่วมในทิศทางที่ดีขึ้น ประเมินว่า SETIndex มีโอกาสปรับตัวขึ้นได้อีกครั้งกลยุทธ์ : เน้นเก็งกำไรหุ้น Value Play และมีปัจจัยบวกเฉพาะตัว
ขณะเดียวกันบล.กรุงศรี ระบุในบทวิเคราะห์วันนี้ (1 ต.ค.2564) คาด SET อ่อนตัวแนวรับ 1,600 – 1,590 จุด จากความกังวล FED ปรับลด QE และขึ้นอัตราดอกเบี้ยเร็วกว่าคาด, ความขัดแย้งเกี่ยวกับการเพิ่มเพดานหนี้สหรัฐ รวมถึงสหรัฐอาจปรับขึ้นภาษีเงินได้นิติบุคคล ส่งผลให้ Fund flow ผันผวน อย่างไรก็ตามการที่ราคาน้ำมันดิบที่ทรงตัวระดับสูงซึ่งบวกต่อกลุ่มพลังงาน รวมถึงแรงซื้อหุ้นที่มีปัจจัยบวกเฉพาะตัวจะช่วยหนุนให้ดัชนีรีบาวด์ขึ้นได้